Oznámenie Komisie Rade a Európskemu Parlamentu - Skupina návrhov právnych predpisov na základe medziinštitucionálnej dohody o rozpočtovej disciplíne a správnom finančnom hospodárení /* KOM/2006/0239 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 24.5.2006 KOM(2006) 239 v konečnom znení OZNÁMENIE KOMISIE RADE A EURÓPSKEMU PARLAMENTU Skupina návrhov právnych predpisov na základe medziinštitucionálnej dohody o rozpočtovej disciplíne a správnom finančnom hospodárení OZNÁMENIE KOMISIE RADE A EURÓPSKEMU PARLAMENTU Skupina návrhov právnych predpisov na základe medziinštitucionálnej dohody o rozpočtovej disciplíne a správnom finančnom hospodárení SKUPINA NÁVRHOV PRÁVNYCH PREDPISOV NA ZÁKLADE MEDZIINšTITUCIONÁLNEJ DOHODY O ROZPOčTOVEJ DISCIPLÍNE A SPRÁVNOM FINANčNOM HOSPODÁRENÍ Uzatvorenie dohody 17. mája 2006 medzi Komisiou, Radou a Európskym parlamentom týkajúcej sa finančného rámca na obdobie rokov 2007 – 2013 („medziinštitucionálna dohoda o rozpočtovej disciplíne a správnom finančnom hospodárení“) je pre Európu skutočným úspechom. Táto dohoda umožňuje začleniť politické priority rozšírenej Únie do stabilného finančného rámca na nasledujúcich sedem rokov. Teraz je na inštitúciách a členských štátoch, aby zabezpečili čo najlepšie využitie dostupných finančných prostriedkov a ich správne používanie. Intervencia na európskej úrovni musí byť skutočným prínosom, ktorý bude dopĺňať vnútroštátne, regionálne alebo miestne opatrenia a jeho účinky musia byť optimálne pre všetky európske subjekty. Komisia je pripravená plniť svoju úlohu vo všetkých týchto aspektoch. Táto dohoda znamená rozhodujúci krok smerom ku konečnému cieľu, a to poskytnúť Únii programy, ktoré sa môžu začať realizovať od začiatku roka 2007. Teraz je potrebné pokračovať v úsilí na úrovni jednotlivých právnych predpisov. V tejto súvislosti má Komisia v úmysle pokračovať vo svojej úlohe, ktorú má už od začiatku rokovaní a ktorá spočíva v iniciovaní a uľahčovaní. V rámci rokovaní o finančnom rámci na obdobie 2007 – 2013 prijali Európsky parlament, Rada a Komisia v októbri 2005 spoločné vyhlásenie, v ktorom sa zaviazali pokračovať v práci na prejednávaných návrhoch právnych predpisov a potom, keď bude prijatá medziinštitucionálna dohoda a na základe zmenených návrhov Komisie, dosiahnuť v prípade každého z nich dohodu. Z tohto dôvodu Komisia v súlade s článkom 250 ods. 2 Zmluvy o ES a s cieľom uľahčiť túto etapu v prípade každého právneho predpisu, dnes prijíma skupinu 30 návrhov, z ktorých je 26 zmenených a 4 nových návrhov. Niektoré právne predpisy nie sú súčasťou tohto balíčka opatrení. Ide predovšetkým o tie právne predpisy, v ktorých prípade bolo možné už od 17. mája dosiahnuť politickú dohodu. V prípade týchto predpisov Komisia úplne splnila svoju úlohu pri dosahovaní dohody medzi jednotlivými súčasťami zákonodárneho orgánu. Týka sa to tiež tých predpisov, v prípade ktorých uzatvorenie medziinštitucionálnej dohody nemení pôvodný návrh Komisie. V prípade všetkých ostatných predpisov, ktoré sú zahrnuté v balíčku predkladanom dnes, umožňujú zmeny a doplnenia navrhované Komisiou zjednodušujúcim spôsobom zohľadniť obsah prijatej medziinštitucionálnej dohody, či ide o úpravu finančných prostriedkov pridelených jednotlivým programom alebo podrobnejším spôsobom zohľadniť zmeny týkajúce sa štruktúry alebo samotného obsahu právneho predpisu. Je nutné tiež poznamenať, že štyri zmenené návrhy obsahujú zmeny a doplnenia, ktoré už v prvom čítaní schválil Európsky parlament, a že jeden návrh bol na základe žiadosti Rady a Európskeho parlamentu rozdelený na dva zmenené návrhy, pričom tento druhý návrh nebol ešte prejednávaný v prvom čítaní. Na základe týchto zmenených návrhov vyzýva Komisia Európsky parlament a Radu, aby pokračovali a čo najrýchlejšie ukončili svoje práce, aby boli včas k dispozícii všetky právne nástroje potrebné na to, aby sa mohli programy začať účinne uskutočňovať v januári 2007.